Document ID: 32013R0025

KOMISJONI MÄÄRUS (EL) nr 25/2013,
16. jaanuar 2013,
millega muudetakse Euroopa Parlamendi ja nõukogu määruse (EÜ) nr 1333/2008 II ja III lisa ja komisjoni määruse (EL) nr 231/2012 lisa toidu lisaaine kaaliumdiatsetaadi osas
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1333/2008 toidu lisaainete kohta, (1) eriti selle artikli 10 lõiget 3, artiklit 14 ning artikli 30 lõiget 5,
võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1331/2008 (millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus), (2) eriti selle artikli 7 lõiget 5,
ning arvestades järgmist:
(1)
Määruse (EÜ) nr 1333/2008 II lisas on sätestatud toidus kasutada lubatud lisaainete Euroopa Liidu loetelu ja kõnealuste lisaainete kasutamise tingimused.
(2)
Määruse (EÜ) nr 1333/2008 III lisas on sätestatud nende toidu lisaainete liidu loetelu, mida on lubatud kasutada toidu lisaainetes, toiduensüümides, lõhna- ja maitseainetes ja toitainetes, ning nende kasutustingimused.
(3)
Komisjoni määruses (EL) nr 231/2012 on sätestatud määruse (EÜ) nr 1333/2008 (3) II ja III lisas loetletud toidu lisaainete spetsifikatsioonid.
(4)
Neid loetelusid võib muuta määruses (EÜ) nr 1331/2008 osutatud menetluse kohaselt.
(5)
Vastavalt määruse (EÜ) nr 1331/2008 artikli 3 lõikele 1 võib Euroopa Liidu toidu lisaainete loetelu ajakohastada kas komisjoni algatusel või vastava taotluse saamisel.
(6)
27. septembril 2010 esitati taotlus kaaliumdiatsetaadi kasutamiseks konservandina ning see tehti kättesaadavaks liikmesriikidele.
(7)
Taotleti luba kasutada kaaliumdiatsetaati alternatiivina toidu lisaainele naatriumdiatsetaadile E 262 ii), mida kasutatakse mikroorganismide kasvu inhibiitorina. Naatriumdiatsetaadi E 262 ii) asendamine kaaliumdiatsetaadiga võib aidata vähendada toidu kaudu omastatava naatriumi kogust.
(8)
Vastavalt määruse (EÜ) nr 1331/2008 artikli 3 lõikele 2 peab komisjon määruse (EÜ) nr 1333/2008 II lisas sätestatud Euroopa Liidu toidu lisaainete loetelu ajakohastamiseks küsima Euroopa Toiduohutusameti arvamust, välja arvatud juhul, kui kõnealune ajakohastamine tõenäoliselt ei mõjuta inimeste tervist. Kaaliumdiatsetaat on kahe lubatud toidu lisaaine kaaliumatsetaadi (E 261) ja äädikhappe (E 260) ekvimolekulaarne ühend. Toidu teaduskomitee hindas 1990. aastal toidu lisaaineid, millel on erinevad tehnoloogilised funktsioonid. Happeid, aluseid ja nende sooli hinnati loetletud anioonide ja katioonide põhjal. Hindamine hõlmas äädikhapet (E 260) ja selle soolasid, aga ka ammoonium-, naatrium-, kaalium- ja kaltsiumatsetaate ja -diatsetaate. Komitee klassifitseeris kõik need ained rühma, mille puhul ei ole iga aine suhtes eraldi aktsepteeritavat päevadoosi kehtestatud. kehtestatud aktsepteeritavat päevadoosi. See tähendab, et soovitud tehnoloogilise mõju saavutamiseks vajalikus koguses ei kujuta kõnealused ained tervisele ohtu. Kui lubada kasutada kaaliumdiatsetaati kaaliumatsetaadiga sarnastel tingimustel, ei ole sellel tõenäoliselt mõju inimeste tervisele ja seepärast ei ole vaja taotleda toiduohutusameti arvamust.
(9)
Kaaliumdiatsetaati tuleks lubada kasutada samamoodi nagu on lubatud kasutada kaaliumatsetaati. Seega tuleks määruse (EÜ) nr 1333/2008 lisades praegune lisaaine E 261 nimetus „kaaliumatsetaat” asendada nimetusega „kaaliumatsetaadid”, mis hõlmab nii kaaliumatsetaati kui ka kaaliumdiatsetaati.
(10)
Määrusesse (EL) nr 231/2012 tuleks lisada kaaliumdiatsetaadi spetsifikatsioon. Nimetatud määruse lisas tuleks number E 261 ii) määrata kaaliumdiatsetaadile ja praegu kaaliumatsetaadile määratud number E 261 tuleks asendada numbriga E 261 i). Selline numbrite muutmine ei mõjuta määruse (EÜ) nr 1333/2008 artiklites 22 ja 23 sätestatud märgistamisnõudeid.
(11)
Vastavalt komisjoni 11. novembri 2011. aasta määruse (EL) nr 1129/2011 (millega muudetakse Euroopa Parlamendi ja nõukogu määruse (EÜ) nr 1333/2008 II lisa ja kehtestatakse Euroopa Liidu toidu lisaainete loetelu) (4) üleminekusätetele kohaldatakse II lisa, milles on sätestatud Euroopa Liidu loetelu toidus kasutada lubatud lisaainetest ja kõnealuste lisaainete kasutustingimused, alates 1. juunist 2013. Et võimaldada kasutada kaaliumdiatsetaati enne nimetatud kuupäeva, tuleks kõnealuse toidu lisaainega seoses määrata varasem kohaldamiskuupäev.
(12)
Määrusi (EÜ) nr 1333/2008 ja (EL) nr 231/2012 tuleks seetõttu vastavalt muuta.
(13)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega ning ei Euroopa Parlament ega nõukogu ei ole vastuväiteid esitanud,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1333/2008 II ja III lisa muudetakse vastavalt käesoleva määruse I lisale.
Artikkel 2
Määruse (EL) nr 231/2012 lisa muudetakse vastavalt käesoleva määruse II lisale.
Artikkel 3
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 16. jaanuar 2013

Labels: 3
0
1
17